O‘zbekistonda muomaladan chiqarilgan 200 va 500 so‘mlik qog‘oz pullarni almashtirish muddati uzaytirildi

O‘zbekistonda 200 va 500 so‘mlik qog‘oz pullar 2020-yil 1-iyuldan muomaladan chiqarilishi, Markaziy bank aholiga o‘z ixtiyorida bo‘lgan mazkur banknotlarni muomaladagi pul belgilariga almashtirib olish kerakligini eslatib o‘tgani haqida xabar berilgandi.

Markaziy bank eski namunadagi ushbu pul belgilari 2020-yil 1-iyulga qadar barcha tijorat banklari bo‘linmalari, 2020-yil 1-iyuldan keyin esa Markaziy bankning hududiy Bosh boshqarmalari Hisob-kitob kassa markazlari tomonidan qabul qilinishi va muomaladagi pul belgilariga cheklanmagan miqdorda almashtirib berilishini bildirgandi.
Markaziy bank tomonidan ma’lum qilinishicha, koronavirus pandemiyasi munosabati bilan e’lon qilingan karantin sharoitida aholi va tadbirkorlik subyektlariga qulaylik yaratish maqsadida 200 va 500 so‘m qiymatdagi qog‘oz pullarni tijorat banklari bo‘linmalari tomonidan almashtirib berish muddati istisno tariqasida uzaytirildi.
Tijorat banklarining barcha bo‘linmalari, jumladan, bank xizmatlari ofislari, mini-banklar kassalari va boshqa bankdan tashqari operatsion kassalar tomonidan 2020-yil 1-sentabrga qadar eski namunadagi 200 so‘mlik va 500 so‘mlik banknotlarni qabul qilish hamda muomaladagi banknotlar va tangalarga moneliksiz almashtirish yuzasidan ko‘rsatma berildi.
“Fuqarolar 200 va 500 so‘mlik banknotlarni o‘z hududlari yaqinidagi tijorat bankida cheklanmagan miqdorda muomaladagi banknotlarga almashtirib olishi mumkin”, — deyiladi Markaziy bank xabarida.
Qayd etilishicha, jahon amaliyotida va aksariyat rivojlangan mamlakatlarda naqd pul muomalasida mayda qiymatdagi pul belgilari sifatida tangalardan ko‘proq foydalaniladi. Tanganing muomalada qolish muddati banknotlarga nisbatan uzoqligi to‘lovda foydalanishdagi qulayligi bilan izohlanadi.
Qog‘oz pullar muomaladan ko‘p foydalanilgani sari eskirishi, eskirgan pullarni yo‘q qilib, o‘rnida yangilarini chiqarish qo‘shimcha xarajatlarni keltirib chiqaradi. Shu bois mayda qiymatdagi banknotlarning muomalada yurish muddati tangalarga nisbatan qisqadir.
Shu sababli Markaziy bank tomonidan 2018-yilda oldingi yillarda muomalaga chiqarilgan tangalarga nisbatan ixchamroq, yengilroq va olib yurishga qulay bo‘lgan yangi namunadagi 50, 100, 200, 500 so‘mlik tangalar muomalaga kiritilgan.
Eslatib o‘tamiz, O‘zbekistonda 2019-yil 1-iyuldan boshlab Markaziy bankning eski namunadagi (2001—2002, 2004 va 2009-yillar namunasidagi) 50 so‘mlik, 100 so‘mlik tangalari hamda (1994-yil namunasidagi) 50 so‘mlik va 100 so‘mlik banknotlari to‘lov qobiliyatini yo‘qotgandi va muomaladan chiqarilgandi.